作者:劉辰翁
標題:摸魚兒
內容:待借留、幾曾留得，來鴻空怨秋老。至今父老依依恨，猶說李將軍好。東門草。早不為東風，遮卻長安道。餘民如槁。願金印重來，洪都開府，定復幾時到。秋江鷺，尤記當年潦倒。滄洲無復華皓。朝飢墮淚荒田雨，洗憶窩蜂敗掃。天能報。看鳳燭亭亭，玉樹寬人抱。風霜善保。但逢驛寄書，無書寄語，要說趨朝早。